钦定古今图书集成/明伦汇编/官常典/第374卷 > 《赠王太常僧达》宋·颜延之
## 钦定古今图书集成/明伦汇编/官常典/第374卷 > 《赠王太常僧达》宋·颜延之

玉水记方流，璇源载圆折。蓄宝每希声，虽秘犹彰彻。
聆龙𥉻《九渊》，闻凤窥丹穴。历听岂多士，岿然觏时哲。
舒文广国华，敷言远朝烈。德辉灼邦懋，芳风被乡耋。
侧同幽人居，郊扉常昼闭。林闾时晏开，亟回长者辙。
庭昏见野阴，山明望松雪。静惟浃群化，徂生入穷节。
豫往诚欢歇，悲来非乐阕。属羡谢繁翰，遥怀具短札。
〈岿一作唯时哲一作世哲〉